Potilasopas

|  |  |
| --- | --- |
| Kuvaus: | Ohje potilaalle sairaalaan tulosta ja sairaalan palveluista. |

Potilaana Kuopion yliopistollisessa sairaalassa

### Kuopion yliopistollisessa sairaalassa (KYS) tarjotaan erikoissairaanhoitoa, joka on asiantuntevaa, yksilöllistä ja turvallista hoitoa.

### KYS on yksi Suomen viidestä yliopistollisesta sairaalasta. Se vastaa 860 000 itä- ja keskisuomalaisen yliopistotasoisesta sairaanhoidosta. KYS on opetussairaala, jossa koulutetaan lääkäreitä ja hoitohenkilökuntaa. Sairaalassa tehdään myös korkeatasoista tieteellistä tutkimusta.

### Hoitotakuu

Hoidon tarpeen arviointi on aloitettava kolmen viikon kuluessa siitä, kun lähete on saapunut sairaalaan. Jos hoidon tarpeen arviointi edellyttää erikoislääkärin arviointia tai erityisiä kuvantamis- tai laboratoriotutkimuksia, on arviointi ja tarvittavat tutkimukset toteutettava kolmen kuukauden kuluessa siitä, kun lähete on saapunut sairaalaan.

Hoidon tarpeen arvioinnin perusteella lääketieteellisesti, hammaslääketieteellisesti tai terveystieteellisesti tarpeelliseksi todettu hoito ja neuvonta on järjestettävä ja aloitettava hoidon edellyttämä kiireellisyys huomioon ottaen kohtuullisessa ajassa, kuitenkin kuuden kuukauden kuluessa siitä, kun hoidon tarve on todettu.

Lasten ja nuorten mielenterveyspalveluissa hoidon tarpeen arviointi on aloitettava kolmen viikon kuluessa siitä, kun lähete tulee sairaalaan. Jos hoidon tarpeen arviointi edellyttää erikoislääkärin arviointia tai erityisiä kuvantamis- tai laboratoriotutkimuksia, on arviointi ja tarvittavat tutkimukset toteutettava kuuden viikon kuluessa siitä, kun lähete on saapunut sairaalaan. Hoidon tarpeen arvioinnin perusteella tarpeelliseksi todettu hoito on järjestettävä alle 23-vuotiaille, hoidon edellyttämä kiireellisyys huomioon ottaen, kolmen kuukauden kuluessa siitä, kun hoidon tarve on todettu, jolleivät lääketieteelliset, hoidolliset tai muut vastaavat seikat muuta edellytä

Varatusta hoitopaikasta vuodeosastolla tai poliklinikalla ilmoitetaan potilaalle kirjeellä tai puhelimitse.

### Päivystyspotilaat

KYSin päivystyspoliklinikka toimii erikoissairaanhoidon ja Kuopion kaupungin perusterveydenhuollon yhteispäivystyksenä ympäri vuorokauden. Öisin yleislääkäripäivystys palvelee myös päivystyssopimuksen tehneiden muiden kuntien asukkaita.

Päivystyksessä potilaat hoidetaan sairauden mukaisessa kiireellisyysjärjestyksessä.

### Synnyttäjät

Synnyttäjät tulevat suoraan Puijon sairaalan synnytyssaliin ilman lähetettä. Synnytysvastaanotolle tullaan Kaarisairaalan H-ovesta.

**Tutkimukset ja näytteenotto**

Hoitoon liittyviä tutkimuksia tehdään joskus jo ennen lääkärin vastaanottoa. Tutkimuksiin ilmoittaudutaan kutsukirjeessä mainitussa paikassa ja aikana.

Noudata annettuja valmistautumisohjeita. Jos sinulla on kysyttävää tutkimuksesta tai siihen liittyvistä ohjeista, ota yhteyttä tutkivaan yksikköön.

**Käsihygienia kuuluu jokaiselle**

Sairaus ja hoidot saattavat heikentää vastustuskykyä. Siksi infektioiden ennaltaehkäiseminen on tärkeä osa hoitoa. Tehokkain tapa estää tartunnat ovat potilaiden, henkilökunnan ja läheisten huolellinen käsihygienia. Yleisissä tiloissa ja potilashuoneissa on ohjeita käsihygieniasta sekä mahdollisuus käsien pesuun ja käsihuuhteen käyttöön.

Liikkuminen sairaalaan

**Pysäköinti**

Asiakaspysäköinti sairaala-alueella on keskitetty kahteen pysäköintitaloon. Pyöreässä pysäköintihallissa (P1) auton maksimikorkeus on 2,3 m. Sädeparkissa (Keilailijantie 9, P4) auton maksimikorkeus on 2,2 m. Korkeampien autojen lyhytaikainen pysäköinti (max. 30 min) on mahdollista maksullisilla pysäköintimittaripaikoilla, ja pidempiaikaiseen pysäköintiin suositellaan maksutonta Puijon pesäpallostadionin pysäköintialuetta. Pysäköinti pysäköintitalossa on maksullista. Pysäköinnin voi maksaa maksuautomaattiin käteisellä tai sirullisilla pankki- ja luottokorteilla.

Julkinen liikenne

Linja-autoliikenteen aikataulunäytöt ovat Pääsairaalan pääaulassa ja päivystyspoliklinikalla, Kaarisairaalan aulassa sekä ulkona bussien pysäkkikatoksissa. Niissä näkyvät sairaalan ohitse kulkevat paikallisliikenteen vuorot sekä kaukoliikenteen vakio- ja pikavuorot.

Maakunnan linja-autoyhteyksiä voi tiedustella Matkahuollon palvelunumerosta 0200 4000.

**Kimppakyydit**

Kimppakyydit ovat Kelan tukemaa kuljetuspalvelua. Kela korvaa ensisijaisesti sairaalamatkoja julkisilla joukkoliikennevälineillä tai omalla autolla. Kimppakyyti on tarkoitettu potilaille, jotka eivät terveydentilansa tai puuttuvien liikenneyhteyksien takia voi käyttää joukkoliikennevälineitä. Potilas maksaa kyydistä omavastuuosuuden. Välttämätön saattaja voi kulkea kyydissä mukana.

**Taksiasemat**

Taksiasemat sijaitsevat Pääsairaalan pääoven ja Kaarisairaalan oven edessä.

Polikliininen hoito

## Poliklinikkakäynnit

Kutsukirjeessä on ohjeet poliklinikalle ilmoittautumisesta. Ilmoittautumisen yhteydessä tarkistamme henkilö- ja maksajatietosi.

Poliklinikkakäyntiin kannattaa varata aikaa. Pyrimme noudattamaan mahdollisimman tarkasti kutsukirjeessä mainittua lääkärin vastaanottoaikaa. Henkilökunta tiedottaa mahdollisista aikataulumuutoksista.

Mikäli sinulle varattu hoitoajankohta ei sovi, ilmoita siitä mahdollisimman pian hoitavaan yksikköön. Näin voimme antaa sinulle varatun ajan toiselle potilaalle. Perumatta jätetystä vastaanottoajasta peritään maksu.

**Potilashotellissa yöpyminen**

Potilashotelli on sopiva majoitusvaihtoehto, jos tutkimuksen tai hoidon takia ei tarvitse välttämättä yöpyä sairaalassa, mutta majoitus sairaalan läheisyydessä on hyödyllistä hoidon toteutuksen kannalta. Potilashotellia voi käyttää ennen suunniteltua hoitoa tai toimenpidettä tai sen jälkeen sekä tapauskohtaisesti päiväsairaala- tai sarjahoidon yhteydessä.

Hoitava lääkäri päättää, voiko potilas yöpyä potilashotellissa vai edellyttääkö hänen terveydentilansa vuodeosastoseurantaa. Yksikkösihoitohenkilökunta tai hoidonsuunnittelijaneuvottelevat asiasta kanssasi hyvissä ajoin ennen hoitojakson alkua esimerkiksi soittamalla tai vastaanottokäynnin yhteydessä.

Vuodeosastohoito

### Ota mukaan sairaalaan:

* kutsukirje ja mahdollinen esitietolomake
* Kela-kortti
* neuvolakortti lapselle
* äitiyskortti synnytysvastaanotolle
* tiedot ajantasaisesta lääkityksestä (lääkekortti).

Vuodeosastolle kannattaa lisäksi ottaa mukaan henkilökohtaiset hygieniatarvikkeet. Suosittelemme ottamaan mukaan myös omat sisäjalkineet.

Vältä voimakkaiden hajusteiden käyttöä ennen sairaalaan tuloa ja sairaalassa.

Sairaala ei vastaa kadonneista arvoesineistä ja rahasta.

**Esteestä ilmoittaminen**

Tarttuva tauti, nuha, yskä tai kuume voivat estää sairaalahoidon. Ole yhteydessä yksikkösi hoitohenkilökuntaan ennen sairaalaan tuloa.

**Hoito vuodeosastolla**

Vuodeosastolle tullessasi noudata kutsukirjeessä annettuja ohjeita. Kutsukirje ja siihen liittyvät mahdolliset ohjeet on aina syytä lukea huolella.

### Lapset sairaalassa

Lapsen olo sairaalassa järjestetään turvalliseksi. Lapsen kanssa on hyvä keskustella sairaalahoidosta etukäteen. Sopeutuminen sairaalahoitoon on lapselle helpompaa, kun siihen on voinut valmistautua.

**Tulohaastattelu**

Kun tulet osastolle, hoitaja tekee tulohaastattelun. Siinä kysytään sairauteen, yleisvointiin ja erityistoiveisiin liittyviä asioita sekä kerrotaan hoito- ja tutkimussuunnitelmasta. Sinua pyydetään myös täyttämään lomake, jolla suostut, rajaat tai kiellät potilastietojen luovuttamisen muille sinua hoitaville tahoille.

Sairaalakäynti on luottamuksellinen. Halutessasi sairaalan info tai puhelinvaihde ei yhdistä sinulle puheluja, ei ohjaa vieraita luoksesi eikä anna sinusta mitään tietoja.

**Hoitosuunnitelma**

Hoidon aikana alustava hoitosuunnitelma täsmentyy tarpeita ja tutkimustuloksia vastaavaksi. Halutessasi myös läheisesi voi osallistua hoitosi suunnitteluun, toteutukseen ja arviointiin.

Hoitosuunnitelmasta, tutkimuksista ja muista hoitoosi liittyvistä asioista keskustellaan lääkärikiertojen ja hoitojen yhteydessä. Hoito- ja tutkimustuloksista kerrotaan mahdollisimman nopeasti.

**Vierailijat edistävät toipumista**

Sairaalan vierailuaikoja ei ole rajoitettu. Läheisten tuki edistää toipumista. Potilashuoneet ovat kuitenkin pieniä, joten toivomme, että vierailijoita olisi vain muutama yhtä aikaa.

Toimenpidepäivänä vierailuja kannattaa välttää. Jos vieraasi ovat flunssassa tai sairastavat muuta tarttuvaa tautia, vierailua tulee siirtää tai jättää se väliin.

**Synnytysosastolla vierailu**

Synnytysosastolla tahdomme rauhoittaa perheen ensihetket ja välttää vauvojen infektiot. Puoliso, tukihenkilö ja lapsen sisarukset ovat aina tervetulleita. Muut vierailijat voivat tavata äitiä osaston ulkopuolella.

## Sairaalapotilasta tuetaan monin tavoin

Tarvittaessa saat tukea eri alojen ammattilaisilta. Näihin tukihenkilöihin saat yhteyden hoitohenkilökunnan kautta. Hoitohenkilökunnan lisäksi potilaita auttavat muun muassa sosiaalityöntekijät, potilasasiamiehet sekä sairaalapapit.

Sosiaalityöntekijät avustavat kotona selviytymiseen, työhön ja toimeentuloon sekä arjen järjestämiseen liittyvissä asioissa. Potilasasiamiehet antavat neuvoja potilaan oikeuksista ja asemasta sekä valvovat potilaan etua. Toipumista ja selviytymistä sairaalahoidon jälkeisessä arjessa tukevat lisäksi useat kuntoutuksen ammattilaiset.

Hengellistä tukea antavat sairaalapapit. Hoitohenkilökunta auttaa evankelisluterilaiseen kirkkoon kuulumattomia ottamaan yhteyden omaan yhteisöönsä.

**Vaitiolovelvollisuus**

Sairaalan henkilöstöä sitoo vaitiolovelvollisuus. Henkilöstö ei anna tietoja potilaan sairauksista tai henkilökohtaisista asioista ilman potilaan lupaa, vaikka kyseessä olisi läheinen. Jos potilas ei itse kykene päättämään asioistaan, potilastietoja annetaan läheiselle.

Sinulla olisi hyvä olla yhteyshenkilö, joka välittää kuulumiset muille läheisille. Jos et halua läheisen ja tuttavien tietävän sairaalassaolostasi, ilmoita siitä etukäteen.

Toivomme, että noudatat vaitiolovelvollisuutta myös potilastovereittesi asioissa.

**Läheisten ruokailu**

Läheisillä on mahdollisuus ruokailla sairaalan lounasravintoloissa. Ruokailu on maksullista. Maksuvälineenä käyvät käteinen raha ja yleiset maksukortit. Lounasravintoloiden ruokalistat löytyvät psshp.fi -verkkosivuilta (<https://intra.psshp.fi/Ty%C3%B6n-tukena/servica>) ja kohdasta Ruokapalvelut 🡪 lounasravintoloiden ruokalistat.

**Läheisten yöpymiseen tarkoitetut vierashuoneet**

Läheiset voivat yöpyä KYSin vierashuoneissa, jotka sijaitsevat aivan sairaalan läheisyydessä osoitteessa Taivaanpankontie 6 E. Vierashuoneet varataan ja avaimet noudetaan Pääsairaalan infosta. Infossa vastataan myös kaikkiin muihin vierashuoneita koskeviin tiedusteluihin. Yöpymisestä peritään maksu.

**Kotiutuminen**

Kotiutumisesta sovitaan lääkärin kanssa. Ennen lähtöä saat kotihoito-ohjauksen, jossa sinulle annetaan jatkohoito-ohjeet ja sovitaan mahdollinen jälkitarkastusaika. Jos epäilet selviytymistä kotona, voit keskustella asiasta kotihoidon ohjauksessa.

Yleistä

### Palaute hoidosta

Sinun ja läheisesi palaute ovat tärkeitä toimintamme kehittämiseksi. Palautetta voi antaa suoraan hoitohenkilökunnalle, sairaanhoitopiirin verkkosivujen [**www.psshp.fi**](http://www.psshp.fi/) kautta tai vastaamalla sähköiseen potilastyytyväisyyskyselyyn poliklinikalla tai osastohoidon aikana.

### Puhelimen käyttö

Matkapuhelimen käyttö sairaalassa on sallittua. Henkilökunta kertoo mahdollisista osastokohtaisista rajoituksista.

**Tupakointi ja päihteet**

KYS on savuton sairaala. Potilastupakointi on sallittu vain erikseen merkityissä tiloissa. Toivomme, että olet tupakoimatta hoitojakson aikana. Päihteiden tuonti ja niiden käyttö sairaalassa on kielletty.

## Potilaan oikeudet ja velvollisuudet

Tärkeimmät sairaalapotilaan asemaan liittyvät lait ovat Laki potilaan asemasta ja oikeuksista sekä Henkilötietolaki. Sairaalan toimintaa säätelee Erikoissairaanhoitolaki. Jos sairaalan toiminnasta aiheutuu potilaalle vahinkoa, korvauksia säätelee Potilasvahinkolaki.

Lisätietoa potilaan oikeuksista ja velvollisuuksista: <https://www.psshp.fi/potilaat-ja-vierailijat/potilaan-tuki-ja-oikeudet/eettisesti-hyva-hoito/potilaan-oikeudet-ja-velvollisuudet>.

### Potilasrekisteri

Sairaanhoitopiirin potilastietojärjestelmät ja sairauskertomukset muodostavat potilasrekisterin, jonka tiedot ovat luottamuksellisia. Potilasrekisterin tietoja voivat käyttää vain potilaan hoitoon osallistuvat sairaalan työntekijät. Käytännöstä voidaan poiketa ainoastaan potilaan erillisellä luvalla tai lain perusteella. Potilasrekisterin vastuuhenkilö on johtajaylilääkäri.

Potilaalla on oikeus saada kaikki itseään koskevat tiedot.

### Muistutukset ja kantelut

Terveyden- ja sairaanhoitoonsa tai siihen liittyvään kohteluunsa tyytymättömällä potilaalla on oikeus tehdä muistutus tai kantelu. Neuvoa saat potilasasiamieheltä. Hän antaa tarvittaessa sinulle tai läheisellesi tietoa oikeuksistasi ja on velvollinen avustamaan muistutuksen, kantelun, potilasvahinkoilmoituksen tai korvaushakemuksen teossa.

### Potilasvahingot

Jos tutkimuksesta tai hoidosta on aiheutunut sinulle vahinkoa, voit olla oikeutettu potilasvahinko- tai vahingonkorvauslain mukaiseen korvaukseen. Valitusmenettelyssä sinua neuvoo potilasasiamies.

## Oheispalvelut sairaalassa

### Neuvonta

• sijaitsee Pääsairaalan pääaulassa   
• avoinna klo 7 - 17, viikonloppuisin ja juhlapyhinä klo 9 - 16   
• yleinen neuvonta   
• potilaiden osastokyselyt, myös puhelinvaihteesta   
• pysäköintiasiat   
• vierashuoneet

Pääsairaalan pääaulassa sinua palvelevat kanttiini, kukkakioski, apteekki sekä OLKA-piste, josta saat tietoa potilasjärjestöistä ja vertaistuesta.

### Vaatesäilytys ja löytötavarat

Vuodeosastojen potilashuoneissa on lukollinen vaatekaappi jokaiselle potilaalle. Muille sairaalan asiakkaille tarkoitettuja maksuttomia, lukollisia kaappeja on Pääsairaalan pääaulassa. Vaatesäilytys on ilmainen, mutta kaappiin tarvitsee lukitusta varten kolikon.

Sairaala-alueelta löydettyjä tavaroita säilytetään infossa kuukauden ajan. Sen jälkeen ne toimitetaan Kuopion poliisilaitoksen löytötavaratoimistoon.

### Posti-, pankki- ja apteekkipalvelut

Postilaatikot sijaitsevat Pääsairaalan pääaulassa ja pääsisäänkäynnin sekä Kaarisairaalan sisäänkäyntien vieressä ulkona. Pääaulassa on myös paketti- ja pankkiautomaatit sekä apteekki.

**Potilasmaksut**

Potilasmaksut vahvistetaan vuosittain. Saat tiedot potilasmaksuista hoitavasta yksiköstä. Sairaala- tai vuodehoitolasku lähetetään kotiin tai suoraan verkkopankkiin.

### Maksukatto

Kunnallisen terveydenhuollon asiakasmaksuissa on kalenterivuosittainen maksukatto.

Maksukattoon lasketaan mukaan:  
• poliklinikkamaksut   
• päiväkirurgian maksut   
• sarjahoidon maksut   
• lyhytaikaisen laitoshoidon hoitopäivämaksut   
• terveyskeskuksen avosairaanhoidon lääkäripalvelujen maksut  
• yksilökohtaisen fysioterapian maksut   
• kuntoutushoidon maksut  
• yö- ja päivähoidon maksut.

Maksukattoon **ei** lasketa mukaan:

• kotihoidon, kotisairaanhoidon ja kotona annetun erikoissairaanhoidon maksut   
• hammashoidon maksut   
• lääkärintodistusmaksut   
• pitkäaikaisen laitoshoidon maksut   
• käyttämättä ja peruuttamatta jätetystä poliklinikkakäynnistä perityt maksut   
• yksityisen terveydenhuollon maksut   
• toimeentulotuesta maksetut maksut   
• lakisääteisistä vakuutuksista maksetut maksut.

Terveyspalvelujen käyttäjän on itse seurattava maksukaton täyttymistä. Jos laskettavien maksujen yhteismäärä ylittää kalenterivuodeksi määrätyn maksukaton, on palvelujen käyttäjällä oikeus saada todistus maksukaton täyttymisestä. Alle 18-vuotiaiden maksut lasketaan yhteen hänen huoltajansa maksujen kanssa. Täydentäviä tietoja maksuista ja maksukattoon liittyvistä asioista antaa sairaalan potilasmaksupalvelut.

Kun maksukatto ylittyy, palvelut ovat maksuttomia kaikille niille henkilöille, joiden maksut ovat yhdessä kerryttäneet maksukattoa. Lyhytaikaisesta laitoshoidosta peritään alennettu hoitopäivämaksu.

**Henkilökunta auttaa**

Kaikissa mieltä askarruttavissa asioissa voit kääntyä henkilökuntamme puoleen.

Antti Hedman Merja Miettinen Merja Ålander  
johtajaylilääkäri toimialajohtaja asiakkuuspäällikkö

**Yhteystiedot:**

Kuopion yliopistollinen sairaala

PL 100

70029 KYS

www.psshp.fi

**Puhelinvaihde**

017 173 311

**Neuvonta**

017 173 991

**Potilasmaksupalvelut**

017 172 073

**KYS-sairaalat:**

**KYS Pääsairaala**

Puijonlaaksontie 2, PL 100

KUOPIO, 70029 KYS

**KYS Alavan sairaala**

Kaartokatu 9, PL 200

KUOPIO, 70029 KYS

**KYS Julkulan sairaala**

Puijonsarventie 40, PL 300

KUOPIO, 70029 KYS

**Kuopion psykiatrian keskus**

Kotkankallionkatu 14, PL 400  
KUOPIO, 70029 KYS

**Siilinjärven aikuispsykiatrian poliklinikka ja nuorisopsykiatrian poliklinikka**

Viertotie 4, 71800 SIILINJÄRVI

postiosoite: PL 500, 70029 KYS